Predkladacia správa

Generálne zhromaždenie OSN v decembri 2001 schválilo svojím uznesením, aby sa pripravovaný Svetový summit o informačnej spoločnosti (World Summit on Information Society - WSIS) organizoval pod záštitou generálneho tajomníka OSN Kofi Annana. 
Svetový summit o informačnej spoločnosti sa bude venovať širokej škále otázok týkajúcich sa  informačnej spoločnosti (IS) a bude smerovať k spoločnej vízii a pochopeniu tejto transformácie spoločnosti. Očakáva sa, že ženevský WSIS prijme Deklaráciu princípov informačnej spoločnosti a Akčný plán na uľahčenie efektívneho rozvoja IS a podpory odstraňovania zaostávania rozvoja digitálnych technológií v rozvojových krajinách. Má za cieľ zhromaždiť najvyšších predstaviteľov vlád, súkromného sektora, štátnych spoločností a mimovládnych organizácií a podporiť ich partnerstvo  pri utváraní informačnej spoločnosti. 
Vedúcu úlohu v príprave WSIS má Medzinárodná telekomunikačná únia (ITU) spolu so zainteresovanými organizáciami OSN a hostiteľskými krajinami. Rada ITU schválila, že WSIS sa bude konať v dvoch fázach: v Ženeve v dňoch 10. až 12. decembra 2003 a v Tunise v roku 2005. 
Predkladaný materiál nadväzuje na materiál č. 776/M-2002 „Návrh na určenie koordinátora k Svetovému zasadnutiu o informačnej spoločnosti“ ktorý bol schválený uznesením č. 465/2002 z 09.05.2002 a ustanovuje MDPT SR za koordinátora účasti Slovenskej republiky na WSIS. 
V rámci medzirezortného pripomienkového konania boli vznesené dve zásadné pripomienky zo strany Ministerstva školstva SR. Jedna z nich, ktorá namietala voči prílohám v anglickom jazyku, bola vysvetlená pri osobnom rokovaní. Ide o pracovné verzie rozsiahlych  textov dokumentov, ktoré často obsahujú niekoľko návrhov znenia rovnakého bodu, a na ktorých sa ešte bude v polovine novembra 2003 v Ženeve pracovať. Definitívne texty dokumentov budú preložené do slovenčiny, a budú tvoriť prílohu správy o účasti delegácie SR na WSIS. Tieto skutočnosti sme uviedli aj v predkladanom materiáli. Na základe druhej pripomienky bol materiál prepracovaný a doplnený o stručný obsah príloh. 
Materiál nemá finančný, ekonomický, enviromentálny vplyv, ani vplyv na zamestnanosť.